b'\n_START_ARTICLE_\nEddie Rickenbacker\n_START_SECTION_\n\xc5\xbdivljenjepis\n_START_PARAGRAPH_\nNajprej je postal znan kot avtomobilisti\xc4\x8dni dirka\xc4\x8d, \xc5\xa1tirikrat je nastopil na prvenstvu Indianapolis 500 za mo\xc5\xa1tva Peugeot, Maxwell automobile in Prest-O-Lite. Ob vstopu ZDA v vojno leta 1917 je od\xc5\xa1el v Evropo kot en od prvih ameri\xc5\xa1kih vojakov in za\xc4\x8del z urjenjem, vendar ga za pilota sprva niso \xc5\xbeeleli sprejeti zaradi pomanjkljive izobrazbe. Zato je bil poslan v center za usposabljanje pilotov v Issoudunu kot oficir in\xc5\xbeenirske enote, kjer se je nau\xc4\x8dil leteti v prostem \xc4\x8dasu. \xc5\xa0ele ko je dokazal svoje znanje in na\xc5\xa1el zamenjavo, so mu nadrejeni dovolili vstop med pilote._NEWLINE_Leteti je za\xc4\x8del z Nieuportom 28, sprva neoboro\xc5\xbeenim. 29. aprila 1918 je zabele\xc5\xbeil prvo zra\xc4\x8dno zmago in se do 28. maja istega leta vpisal med letalske ase s petimi sestreljenimi nasprotniki, za kar je prejel francosko odlikovanje Croix de guerre. Po prekinitvi zaradi bolezni je 24. septembra postal poveljnik svoje eskadrilje in do konca vojne skupno sestrelil 26 sovra\xc5\xbenikovih plovil, ameri\xc5\xa1ki rekord, ki ga je dr\xc5\xbeal do za\xc4\x8detka druge svetovne vojne. Ve\xc4\x8dino zmag je dosegel proti nem\xc5\xa1kim lovcem (od tega 13 Fokkerjev D.VII) in mo\xc4\x8dno zastra\xc5\xbeenim izvidni\xc5\xa1kim balonom._NEWLINE_Po vojni je napisal knjigo spominov in od\xc5\xa1el na turnejo promocije vojnih obveznic. Iz vojske je bil odpu\xc5\xa1\xc4\x8den s \xc4\x8dinom stotnika. V tem \xc4\x8dasu je bil najbolj znan ameri\xc5\xa1ki letalec, dokler ga ni zasen\xc4\x8dil Charles Lindbergh s poletom prek Atlantika. Svojo slavo in zveze je izkoristil za vstop v komercialno letalstvo. Sprva je delal za podjetje General Motors kot prodajni zastopnik, ob GM-ovem nakupu konglomerata North American Aviation pa je prevzel upravljanje njegovega zra\xc4\x8dnoprevoznega oddelka Eastern Air Transport. Ta je pod njegovim vodstvom postal Eastern Air Lines, eden glavnih letalskih prevoznikov v dr\xc5\xbeavi, in uvedel ve\xc4\x8d pomembnih izbolj\xc5\xa1av v komercialnem letalstvu. Leta 1938 je podjetje odkupil od GM. V tem obdobju se je med drugim ukvarjal tudi z avtomobilizmom \xe2\x80\x93 ustanovil je podjetje Rickenbacker Motor Company, ki je proizvajalo istoimenski avtomobil, a po nekaj letih propadlo, in odkupil dirkali\xc5\xa1\xc4\x8de Indianapolis Motor Speedway ter ga vodil do izbruha druge svetovne vojne._NEWLINE_Ameri\xc5\xa1ka prizadevanja med drugo svetovno vojno je sprva podpiral kot civilist ter od\xc5\xa1el na turnejo pregledovanja opori\xc5\xa1\xc4\x8d in promoviranja v javnosti. Oktobra 1942 je skoraj umrl, ko je od\xc5\xa1el pregledovat opori\xc5\xa1\xc4\x8da v ju\xc5\xbenem Pacifiku in je njegovo letalo za\xc5\xa1lo s poti ter zasilno pristalo na vodi, nakar je z ostalimi mo\xc5\xbemi pre\xc5\xbeivel 24 dni prakti\xc4\x8dno brez hrane in vode na re\xc5\xa1evalnem \xc4\x8dolnu preden so jih re\xc5\xa1ili. Kasneje je bil med drugim odposlanik v Zdru\xc5\xbeeno kraljestvo in Sovjetsko zvezo, kjer je zbiral informacije._NEWLINE_Konec 1950. let je pri\xc4\x8del Eastern Air Lines propadati, zato ga je upravni odbor prisilil k odstopu z mesta izvr\xc5\xa1nega direktorja. Po koncu kariere sta z \xc5\xbeeno veliko potovala. Leta 1973 sta bila v \xc5\xa0vici, kjer se je ona zdravila, ko je do\xc5\xbeivel mo\xc5\xbegansko kap in za tem kmalu staknil \xc5\xa1e plju\xc4\x8dnico ter umrl v Z\xc3\xbcrichu 23. julija tega leta.'